KOMISIJOS REGLAMENTAS (EB) Nr. 1159/2007
2007 m. spalio 2 d.
atnaujinantis paprastųjų jūros liežuvių žvejybą su Švedijos vėliava plaukiojančiais laivais TJTT III a ir III b, c, d zonose (EB vandenys)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2002 m. gruodžio 20 d. Tarybos Reglamentą (EB) Nr. 2371/2002 dėl žuvų išteklių apsaugos ir tausojančio naudojimo pagal bendrąją žuvininkystės politiką (1), ypač į jo 26 straipsnio 4 dalį,
atsižvelgdama į 1993 m. spalio 12 d. Tarybos reglamentą (EEB) Nr. 2847/93, nustatantį bendros žuvininkystės politikos kontrolės sistemą (2), ypač į jo 21 straipsnio 3 dalį,
kadangi:
(1)
2006 m. gruodžio 21 d. Tarybos reglamente (EB) Nr. 41/2007, nustatančiame 2007 m. Bendrijos vandenyse ir Bendrijos laivams vandenyse, kuriuose reikalaujama nustatyti žvejybos apribojimus, taikomas tam tikrų žuvų išteklių ir žuvų išteklių grupių bendrąsias žvejybos galimybes ir susijusias sąlygas (3), nustatomos kvotos 2007 m.
(2)
2007 m. birželio 8 d. Švedija, remdamasi Reglamento (EEB) Nr. 2847/93 21 straipsnio 2 dalimi, pranešė Komisijai, kad 2007 m. birželio 11 d. ji nutraukia savo laivų vykdomą paprastųjų jūros liežuvių žvejybą TJTT III a ir III b, c, d zonose.
(3)
2007 m. liepos 5 d. Komisija, remdamasi Reglamento (EEB) Nr. 2847/93 21 straipsnio 3 dalimi ir Reglamento (EB) Nr. 2371/2002 26 straipsnio 4 dalimi, priėmė Reglamentą (EB) Nr. 790/2007 (4), uždraudžiantį su Švedijos vėliava plaukiojantiems laivams žvejoti paprastuosius jūrų liežuvius III a, III b, III c ir III d zonų vandenyse nuo tos pačios dienos.
(4)
Remiantis Komisijos iš Švedijos valdžios institucijų gauta informacija, Švedija dar neišnaudojo visos paprastųjų jūrų liežuvių kvotos žvejybai III a ir III b, c, d zonose. Todėl paprastųjų jūros liežuvių žvejyba šiuose vandenyse turėtų būti leidžiama su Švedijos vėliava plaukiojantiems arba Švedijoje registruotiems laivams.
(5)
Kad šį paprastųjų jūros liežuvių kiekį būtų galima sužvejoti iki šių metų pabaigos, šis leidimas turėtų įsigalioti 2007 m. rugsėjo 3 d.
(6)
Reglamentas (EB) Nr. 790/2007 turėtų būti panaikintas 2007 m. rugsėjo 3 d.,
PRIĖMĖ ŠĮ REGLAMENTĄ:
1 straipsnis
Panaikinimas
Reglamentas (EB) Nr. 790/2007 panaikinamas.
2 straipsnis
Įsigaliojimas
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje. Jis taikomas nuo 2007 m. rugsėjo 3 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2007 m. spalio 2 d.